Natalie Portman
Natalie Portman (Neta-Lee Hershlag; ivritcha: נטע-לי הרשלג; 1981-yil 9-iyunda tugʻilgan) AQSh va Isroil fuqaroligidagi aktrisa, film produser, ssenariynavis va rejissordir. U bir karra Akademiya (Oscar) mukofoti va ikki karra Oltin globus mukofoti sohibasi hisoblanadi. Natalie Portman aktrisa oʻlaroq ilk faoliyatini Luc Besson tomonidan suratga olingan Léon: The Professional (1994) nomli filmida yosh Mathilda roli bilan boshlagan. Keyinchalik u Yulduzlar jangi prikvel trilogiyasiga mansub bir nechta filmlarda, jumladan, Yulduzlar jangi Epizod I: Sirli tahdid (1999), Yulduzlar jangi: Epizod II – Klonlar hujumi (2002) va Yulduzlar jangi: Epizod III – Sithlar qasosi (2005) filmlarida rol oʻynaydi. Keyin esa bir qator boshqa filmlarda, jumladan Evey Hammond rolini V for Vendetta (2006) filmida, Anne Boleyn rolini The Other Boleyn Girl (2008) filmida jonlantirgan. Portman 2011-yilda Ashton Kutcher bilan birgalikda romantik sahnalarga boy boʻlgan Hech qanday shartsiz nomli komedik filmida Emma Kurtzman rolini ijro etdi. Shundan soʻng esa Jane Foster rolini Marvel kinematografiya koinoti filmlari sirasiga mansub Thor (2011) va Thor: Zulmat dunyosi (2013), Jacqueline Kennedy rolini Jackie (2016) kabi filmlarda gavdalantirgandir. Portmanning rejissorlik debyutiga Eve (2008) nomli qisqa hajmli film va A Tale of Love and Darkness (2015) nomli biografik dramasi kiradi. 2008-yilda u Cannes film festivalining eng yosh hakam aʼzosi lavozimiga tayinlangan. Portman, shuningdek, jonivorlar huquqlari himoyachisi hamdir. U 4-avgust 2012-yilda raqqos va koreograf Benjamin Millepied bilan turmush qurgan va hozirda ikki farzandi bor.